《真定隆兴寺礼大佛》
清代·弘历

真定大佛夙所闻，调御丈夫天人尊。礼遍文殊不见法，便道因之一入门。

权城南望亘埤堄，香阁遥见高横云。龙腾故苑寻霸业，狮吼初地礼法轮。

缭垣拓落据垲址，佛楼穹窿切迥旻。曲廊延袤下无地，丰碑插笏何纷纭。

岂能一一辨氏代，开皇开宝依稀分。吉祥云里瞻相好，五髻千臂悬星辰。

金容满月白毫彩，庄严具足威且神。其高丈六复丈六，有如量顶无边身。

我闻虚空泯边际，孰非佛相徒是云。须弥非大芥非小，目迷五色心犹尘。

隋创唐修成往迹，墨胎今尚传将军。后周辟异意本吝，铸泉岂复今犹存。

宋祖重造称功德，悉擅未识六度真。阇黎荒唐讵宜信，铜出眢井传俗论。

佞则不可毁何必，操戈聚颂难具陈。凭栏聊且纵远目，小阳景物方如春。